CELEX: 32020R1727
Language: bg
Date: 2020-11-18 00:00:00
Title: Регламент за изпълнение (ЕС) 2020/1727 на Комисията от 18 ноември 2020 година за изменение на Регламент за изпълнение (ЕС) 2015/2447 по отношение на някои правила за одобрените икономически оператори

19.11.2020   
               
               
                  BG
               
               
                  Официален вестник на Европейския съюз
               
               
                  L 387/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1727 НА КОМИСИЯТА
         от 18 ноември 2020 година
         за изменение на Регламент за изпълнение (ЕС) 2015/2447 по отношение на някои правила за одобрените икономически оператори
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 41 от него,
         като има предвид, че:
         
                     (1)
                  
                  
                     За да се гарантира, с оглед на предоставянето на статус на одобрен икономически оператор, еднакво прилагане на критерия, заложен в член 39, буква а) от Регламент (ЕС) № 952/2013 (наричан по-нататък „Кодексът“), за липса на сериозно нарушение или повторни нарушения на митническото законодателство и на разпоредбите в областта на данъчното облагане, включително липса на тежки престъпления, свързани с икономическата дейност на заявителя, някои разпоредби на член 24 от Регламент за изпълнение (ЕС) 2015/2447 на Комисията (2) трябва да бъдат пояснени. Първо, необходимо е да се поясни, че по отношение на нарушенията критерият е изпълнен, когато няма решение, взето от административен или съдебен орган, в което се постановява, че някое от описаните в член 24, параграф 1, буква б) лица е извършило такива нарушения през предходните три години. Обстоятелствата, породили нарушенията, трябва да са настъпили през предходните три години, въпреки че в някои случаи административният или съдебният орган може да се произнесе по тези обстоятелства след изтичането на споменатите три години. Второ, необходимо е да се поясни, че относимите сериозни или повторни нарушения на митническото законодателство и на разпоредбите в областта на данъчното облагане са онези, свързани с икономическата дейност на описаните в буква б) от посочения член лица. Трето, необходимо е да се поясни кои други лица освен заявителя, в зависимост от организационната структура на заявителя, трябва да бъдат оценени по този критерий.
                  
               
                     (2)
                  
                  
                     Регламент за изпълнение (ЕС) 2015/2447 следва да бъде съответно изменен.
                  
               
                     (3)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Регламент за изпълнение (ЕС) 2015/2447
            Член 24 от Регламент за изпълнение (ЕС) 2015/2447 се изменя, както следва:
            
                        1)
                     
                     
                        Параграф 1 се заменя със следното:
                        
                           „1.   Критерият, посочен в член 39, буква а) от Кодекса, се счита за изпълнен, ако:
                           
                                       а)
                                    
                                    
                                       няма решение, взето от административен или съдебен орган, в което да се постановява, че някое от описаните в буква б) лица е извършило през последните три години сериозно нарушение или повторни нарушения на митническото законодателство или на разпоредбите в областта на данъчното облагане, свързани с неговата икономическа дейност; и
                                    
                                 
                                       б)
                                    
                                    
                                       няма данни някое от долуизброените лица да е извършило тежко престъпление, свързано с неговата икономическа дейност, включително с икономическата дейност на заявителя, когато това е приложимо:
                                       
                                                   i)
                                                
                                                
                                                   заявителят;
                                                
                                             
                                                   ii)
                                                
                                                
                                                   служителят или служителите, които при заявителя отговарят за митническите въпроси; и
                                                
                                             
                                                   iii)
                                                
                                                
                                                   лицето или лицата, които отговарят за заявителя или упражняват контрол върху неговото управление.“
                                                
                                             
                                 
                     
                  
                        2)
                     
                     
                        Параграф 3 се заменя със следното:
                        
                           „3.   Когато лицето, посочено в параграф 1, буква б), подточка iii), различно от заявителя, е установено или пребивава в трета държава, митническият орган, компетентен за вземане на решението, преценява дали е изпълнен критерият по член 39, буква а) от Кодекса въз основа на данните и информацията, с които разполага.“
                        
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 ноември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 269, 10.10.2013 г., стр. 1.
         
            (2)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).